《水退后呈郑使君十四韵》
明代·区大相

四载风烟拥节旄，大川舟楫属贤豪。金沙涨挟青岩下，锦石秋贤碧浪高。

西郡日来沉雾雨，南溟天阔簸风涛。四方大水无不尔，九载襄陵此重遭。

已悼室庐同泛梗，转愁衢市渐容舠。三山欲出层波底，千水遥吞百雉牢。

万命一丝悬蚁穴，孤城三板足乌号。蛟龙纵意骋巨壑，鸿雁伤心哀暮壕。

十道变书连日上，颓隍版筑不时操。官疑苍水充行使，书出玄夷领郡曹。

陷溺似曾须宝筏，阻饥急用散仓廒。安危谁辨堤防力，利涉兼知抚字劳。

白马至今歌瓠子，黄楼终古奠徐漕。看君保障功成日，合有玄圭锡异褒。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。